钦定古今图书集成/明伦汇编/宫闱典/第074卷 > 《请举大礼再疏》前人
## 钦定古今图书集成/明伦汇编/宫闱典/第074卷 > 《请举大礼再疏》前人

为“纶音久涣、吉典难稽、恳乞圣明、亟赐举行、以昭成
命”事：“臣等以皇长子大礼逾期，曾于初春合词上请，
未奉俞音。随从邸报，伏诵敕谕，谓俟《慈庆宫》工完，次
第举行。臣等欢欣祇候，不敢再有陈渎。今工业报竣，
而大礼尚稽、寒冬在即；势虽再缓、及今不举，更待何
时！四海臣民窃相揣度，谓皇上之于皇长子，伦序昭”
矣，好逑定矣，睿质充矣，新居饰矣。百凡处置，无不精
详。此自大圣极慈，有虑未必周者，而皇上悉念及之。
然而当婚未婚，当冠末冠，当册立未册立，屡期屡更，
辄请辄寝，遂使十九龄之元子，垂发独居，未正名号，
此寻常家人父子有不能一日安者，而皇上顾缓视
之，揆之事情，靡得其故。《明旨》尝云：“诸臣当仰体上心。”
臣等愚陋，反复思维，大凡人情，无不以有子有孙为
乐，以子孙成立有室有家，为吉祥善事。窃意圣心亦
当如是，故惓惓恳恳，不避烦渎，以此为仰体之万一
耳。今事势已极，万不可缓，若再迟延，窃恐列圣神灵，
圣母慈念皆有未安。而臣等受国厚恩，当此大事，不
能披沥，感动天听。律“以臣子分义，尚何颜面以自容
哉！伏望圣明俯顺舆情，亟颁明诏，择吉举行，宗社幸
甚，臣等幸甚。